JKN วิ่งฉิว 3% ผบห.ส่งซิกกำไรไตรมาส 2/62 โตต่อรับตลาดซีรี่ส์อินเดียในอาเซียนกระแสแรง
JKN วิ่งฉิว 3% ผบห.ส่งซิกกำไรไตรมาส 2/62 โตต่อรับตลาดซีรีส์อินเดียในอาเซียนกระแสแรง
JKN วิ่งฉิว 3% ผบห.ส่งซิกกำไรไตรมาส 2/62 โตต่อรับตลาดซีรีส์อินเดียในอาเซียนกระแสแรง
8 ก.ค. 2562

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 11.01 น. อยู่ที่ระดับ 9.35 บาท บวก 0.30 บาท หรือ 3.31% สูงสุดที่ระดับ 9.35 บาท ต่ำสุดที่ระดับ 9 บาท ด้วยมูลค่าการซื้อขาย 65.89 ล้านบาท

โดยราคาหุ้นปรับตัวขึ้นแรงรับข่าว นายจักรพงษ์ จักราจุฑาธิบดิ์ ประธานเจ้าหน้าที่บริหาร JKN เปิดเผยว่า บริษัทคาดผลการดำเนินงานในไตรมาส 2/62 จะสามารถรักษาอัตราการเติบโตที่ดีได้อย่างต่อเนื่องหลังจากที่ประสบความสำเร็จจากการรุกทำตลาดลิขสิทธิ์คอนเทนต์ซีรี่ส์อินเดียและฟิลิปปินส์ในภูมิภาคอาเซียน โดยเฉพาะในกัมพูชา สปป.ลาว เมียนมา ที่ได้รับการตอบรับที่ดีจากการขายลิขสิทธิ์คอนเทนต์เพื่อออกอากาศผ่านทีวีดิจิทัลและเคเบิลทีวี
นอกจากนี้ บริษัทยังประสบความสำเร็จจากการทำตลาดลิขสิทธิ์คอนเทนต์ไทย ซึ่งหลังจากที่ JKN ได้เริ่มจับมือเป็นพันธมิตรกับช่อง 3 เพื่อส่งคอนเทนต์ซีรี่ส์ละครไทยที่ผลิตโดยช่อง 3 ไปออกอากาศในภูมิภาคอาเซียนตั้งแต่ช่วงกลางปี 2561 ที่ผ่านมา ปรากฎว่าได้รับการตอบรับที่ดีจากกลุ่มผู้ชมส่งผลให้ JKN สามารถส่งออกคอนเทนต์ไทยจากช่อง 3 รวมกันมากกว่า 900 ชั่วโมง เพื่อออกอากาศผ่านสถานีโทรทัศน์ GMA ประเทศฟิลิปินส์ และผ่านแพลตฟอร์ม OTT ภายใต้ชื่อ DIMSUM เพื่ออากาศในประเทศมาเลเซีย บรูไนและสิงคโปร์
ล่าสุดบริษัทยังได้รับการต่อสัญญาจากช่อง 3 ขยายการตลาดและการจำหน่ายคอนเทนต์ครอบคลุมไปถึงกลุ่มประเทศในเอเชียแปซิฟิก ได้แก่ ฟิลิปปินส์ อินโดนีเซีย มาเลเซีย บรูไน สิงคโปร์ เกาหลี ญี่ปุ่น กลุ่มประเทศตะวันออกกลาง ยุโรปแคนาดา  และละตินอเมริกา ที่จะเข้ามาสนับสนุนการเติบโตในช่วงครึ่งปีหลังอีกด้วย
ขณะเดียวกันการจำหน่ายลิขสิทธิ์คอนเทนต์ตลาดในประเทศไทย ก็ยังมีอัตราการเติบโตที่ดีเช่นกัน จากอุตสาหกรรมทีวีดิจิทัลที่มีความแข็งแรงมากขึ้น หลังจากที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดทางให้ผู้ประกอบการสามารถคืนช่องได้และรับเงินเยียวยา ซึ่งคาดเม็ดเงินจำนวนหนึ่งจะถูกนำมาซื้อคอนเทนต์เพื่อสร้างความแตกต่างแก่แต่ละสถานีมากขึ้น
“เราเชื่อว่าในไตรมาส 2 ปีนี้ JKN จะยังเติบโตได้ดีต่อเนื่อง โดยเฉพาะตลาดต่างประเทศที่เห็นการเติบโตอย่างมีนัยสำคัญ ซึ่งมาจากความสำเร็จในการทำตลาดคอนเทนต์ซีรี่ส์อินเดียและฟิลิปปินส์ในภูมิภาคนี้ของ JKN เพื่อผลักดันโอกาสการเติบโตจากการขายคอนเทนต์ในตลาดต่างประเทศปีนี้ ที่คาดว่าจะทำสัดส่วนรายได้อยู่ที่ 30% ของรายได้รวมได้ตามแผนที่วางไว้” นายจักรพงษ์ กล่าว
ส่วนภาพรวมครึ่งปีหลังมองว่า การเริ่มต้นผลิตคอนเทนต์ภายใต้แบรนด์ JKN-CNBC ที่ดำเนินงานภายใต้บริษัท เจเคเอ็น นิวส์ จำกัด จะเป็นอีกหนึ่งหัวหอกสำคัญทางธุรกิจที่จะเข้ามาช่วยสนับสนุนการเติบโตของ JKN ต่อจากนี้ หลังจากที่ได้เริ่มส่งคอนเทนต์ข่าวจำนวน 3 รายการ ได้แก่ รายการ Squawk Box รายการ Power Lunch และรายการ Street Sign ไปออกอากาศทางช่อง GMM25 ตั้งแต่วันที่ 1 กรกฎาคมที่ผ่านมา ซึ่งได้รับการตอบรับที่ดีจากกลุ่มผู้ชมที่ให้ความสนใจคอนเทนต์ข่าวเศรษฐกิจ
นอกจากนี้ยังเตรียมส่งคอนเทนต์จาก JKN-CNBC เพิ่มเติมอีก 5 รายการ เพื่อออกอากาศผ่านช่องทีวีดิจิทัลเพิ่มเติม ได้แก่ ช่อง 5 ช่องทรูฟอร์ยู ช่องอัมรินทร์ทีวี เป็นต้น ทั้งนี้ บริษัทฯ คาดว่า ภายในปีนี้ JKN-CNBC จะทำสัดส่วนรายได้ประมาณ 3-5% ของเป้ารายได้รวมในปีนี้ ที่ตั้งเป้าว่าจะเติบโตไม่ต่ำกว่า 20%